《次所盘山村》
宋代·丘葵

溪外青山山外村，数间茅屋掩柴门。
青裙灶下偷窥客，白发堂中笑弄孙。
乞火煮茶烧圭锉，隔篱贳酒举匏尊。
梅花不解留人住，山路归来已夕昏。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。